An banwaan nin Libmanan lataw sa historya asin kultura kan Bikol nin huli ta saro ini sa mga haloy nang namuknang banwaan sa Camarines Sur asin tagob sa kultural na yaman. Halimbawa, digdi nag-administrar nin haros duwang pulong taon (1845-1846) asin (1847 - 1865) si Fray Bernardino Melendreras. Siya an tunay na pigtutubudan na kagsurat kan epikong Ibalong sa lenggwaheng Kastila huli ta siya talaga parasurat rawitdawit asin bakong harayo an sinasabing "parasing-pasing" na epiko digdi man sana niya napunpon sa Libmanan sa halawig na pag-irok niya digdi mantang duman sa Albay, naglabi sana siyang sarong taon (1865-1867).